મહાત્મા ગાંધીની 150મી જન્મજયંતીની ઉજવણી નિમિત્તે દેશભરમાં વિવિધ કાર્યક્રમો યોજાઇ રહ્યા છે, છે, તેના ભાગરૂપે ગાંધીજીની કર્મભૂમિ અને ગાંધીને ‘સાબરમતીના સંત’ની ઉપમા આપનાર સાબરમતી આશ્રમની સામેના ભાગે સુભાષ બ્રિજ રિવરફ્રન્ટ તરફ ગેટ નંબર 3 પાસે એક વિશાળ ચરખો લગાવવામાં આવશે. ખાદી અને ગ્રામોદ્યોગ વિભાગ, ખાદી ઇન્ડિયા અને અમદાવાદ મ્યુનિસિપલ કોર્પોરેશનના સહયોગથી આ કામ કરી રહ્યો છે. તેના માટે ચાર ફૂટ ઊંચું ગ્રેનાઇટનું પ્લેટફોર્મ બનાવવામાં આવશે. 2.2 ટન વજન ધરાવતો સ્ટેનલેસ સ્ટીલનો ચરખો, ક્રોમિયમ નિકલ સ્ટેનલેસ સ્ટીલનો બનશે, જેના પર ગરમી કે તડકાની અસર નહિ થાય. આ ચરખો 11 ફૂટ ઊંચો, 22 ફૂટ લાંબો અને 6.5 ફૂટ પહોળો હશે. આ પહેલાં પણ ખાદી અને ગ્રામોદ્યોગ વિભાગે દેશભરમાં અનેક સ્થળે આ પ્રકારના વિશાળ ચરખા મૂક્યા છે. આવા જ ચરખા દિલ્હીમાં કનોટ પ્લેસ, ઇન્દિરા ગાંધી ઇન્ટરનેશનલ એરપોર્ટ, મોતિહારી ગાંધી મ્યુઝિયમ અને યુગાન્ડામાં આ પ્રકારના ચરખા મુક્યા છે. શનિવારે તેના પ્લેટફોર્મ માટેનું કામ શરૂ થઇ ચુક્યું છે.